EU slækker yderligere på batterikrav – Apple Watch får særregel

EU’s ambition har været klar: Elektronik skal holde længere, og batterier skal være lettere at udskifte, så færre produkter ender som affald. Men endnu en gang bliver reglerne blødt op. EU-Kommissionen har vedtaget en ny undtagelse til batteriforordningen, som fritager seks nye produktkategorier fra kravet om, at forbrugerne selv skal kunne fjerne og udskifte batteriet. Det gælder blandt andet Apple Watch og andre smartwatches, fitnessarmbånd, elektrisk legetøj og udstyr, der anvendes i eksplosionsfarlige miljøer.

Det betyder, at producenterne fortsat kan bygge enheder med lukkede konstruktioner, hvor batteriet kun kan udskiftes af et professionelt værksted.

Endnu en undtagelse

Beslutningen kommer bare få dage efter, at vi skrev om, at de største smartphoneproducenter heller ikke bliver tvunget til at lave telefoner med aftagelige batterier fra 2027. Smartphones kan nemlig allerede opnå en undtagelse, hvis de lever op til EU’s krav om blandt andet batteriets levetid og telefonens robusthed.

Dermed bliver listen over produkter, som ikke behøver at have brugerudskiftelige batterier, længere end først forventet. EU begrunder de nye undtagelser med blandt andet sikkerhed, tekniske udfordringer og produkternes konstruktion. Batterierne skal dog fortsat kunne udskiftes af uafhængige reparatører.

EU: Balance mellem miljø og design

Kommissionen understreger, at formålet stadig er at forlænge produkternes levetid og gøre genanvendelse lettere. Samtidig peger den på, at reglerne skal afveje hensynet til forbrugere, reparatører, producenter og genbrugsbranchen. Netop den balance kan dog diskuteres. Hver ny undtagelse gør det sværere at opfylde den oprindelige vision om elektronik, der er nemmere at reparere, og hvor batteriet kan få nyt liv i stedet for, at hele produktet udskiftes.

Den nye undtagelse er endnu ikke endeligt vedtaget. Europa-Parlamentet og EU’s Ministerråd skal først have mulighed for at gøre indsigelse. Sker det ikke, træder reglerne i kraft 20 dage efter offentliggørelsen i EU-Tidende. Samtidig minder EU om, at forkert bortskaffelse af små lithium-ion-batterier er en voksende årsag til brande på affaldsanlæg. Derfor har spørgsmålet om sikkerhed også spillet en rolle i vurderingen af, hvilke produkter der kan få dispensation.

EU slækker yderligere på batterikrav – Apple Watch får særregel