Vi bruger AI som aldrig før – men stoler ikke på den

AI er ikke længere noget, vi taler om som fremtid. Det ligger allerede i lommen. Ifølge en ny rapport fra den digitale produktvirksomhed Framna bruger omkring hver tredje dansker nu ChatGPT. Det er voldsomt, når man tænker på, hvor kort tid teknologien for alvor har været mainstream. Men der er en ret stor hage: Vi bruger AI, selv om vi ikke rigtigt stoler på den.

Framnas Mobile App Trends Report 2026 viser, at fire ud af fem AI-apps ligger under markedsgennemsnittet, når brugerne bliver spurgt, om de har tillid til, at deres data bliver håndteret korrekt. Med andre ord: Danskerne har kastet sig over AI – men med den ene hånd på bremsen.

Vi deler mere, end vi måske burde

Det er især interessant, fordi AI-apps ikke bare er endnu en vejr-app eller et digitalt loyalitetskort. De bruges ofte til langt mere personlige ting: tekst, arbejde, billeder, ideer, mails, dokumenter og spørgsmål, man måske ikke ville stille andre mennesker. Alligevel vinder nytten over ubehaget.

– AI-apps har skabt en ny virkelighed, hvor vi accepterer lav tillid som et vilkår, fordi det vi får igen, er så værdifuldt, siger Kristian Friis, direktør for Framna i Danmark.

Det er en udvikling, der bør få alarmklokkerne til at ringe hos helt almindelige brugere. For jo mere praktisk AI bliver, desto større er fristelsen til at fodre tjenesterne med alt fra arbejdsdokumenter til private oplysninger. Du behøver ikke være paranoid. Men du bør tænke dig om, før du uploader noget, du ikke ville sende videre i en mail.

Claude skiller sig ud

Rapporten nævner ChatGPT, Gemini og Claude som eksempler på de AI-apps, der ændrer danskernes forventninger til digitale tjenester.

ChatGPT er klart den store folkelige vinder målt på udbredelse, men scorer altså lavere på tillid. Claude er ifølge Framna den eneste AI-app i undersøgelsen, der ligger over markedets generelle tillidsniveau. Til gengæld bruges den stadig kun af en mindre gruppe danskere.

Det viser ret tydeligt paradokset: Den mest brugte AI er ikke nødvendigvis den, brugerne stoler mest på.

Apps skal blive meget klogere

Framna vurderer også, at AI vil ændre, hvad vi forventer af apps generelt. Når en AI-assistent kan huske sammenhæng, forstå kontekst og tilpasse svaret til dig, virker mange almindelige apps pludselig gammeldags. Mange apps åbner stadig, som om de aldrig har set dig før – selv om du har brugt dem i årevis.

Ifølge Kristian Friis ligger den næste store bølge i app-udvikling derfor i langt mere personlige oplevelser.

– AI gør det muligt at arbejde med enorme mængder brugerdata, segmentere præcist og levere relevant indhold, der optimerer den enkelte brugers hverdag. Dét tror jeg bliver den næste store bølge inden for app-udvikling, siger han.

Vi bruger apps af vane

Rapporten viser samtidig, at de fleste apps ikke ligefrem er elsket af brugerne. Hele 85 procent af appsene i undersøgelsen har en negativ anbefalingsscore, selv om de bliver brugt fast. Det fortæller noget vigtigt: Mange apps overlever ikke, fordi de er gode. De overlever, fordi de er nødvendige.

Framna peger på fire ting, der afgør, om en app bliver værdsat: Den skal løse opgaven, være nem at bruge, fungere stabilt – og brugeren skal stole på den. Den vigtigste faktor er dog den mest banale: Appen skal gøre det, du åbnede den for.

– Nogle apps drukner i nye, avancerede funktioner i stedet for at fokusere og levere præcis det, som brugeren kom for, siger Kristian Friis.

Det gælder også AI. For selv om teknologien buldrer frem, er tillid hurtigt ved at blive den mangelvare, som kan afgøre, hvem der ender med at vinde kampen om danskernes digitale hverdag.

Vi bruger AI som aldrig før – men stoler ikke på den