Vil bygge nye atomreaktorer ved Barsebäck

Drømmen om ny svensk atomkraft lige på den anden side af Øresund har fået endnu et kapitel. Selskabet Nordic Baseload Power har sendt en ansøgning til den svenske regering om at bygge to nye, fuldskala atomreaktorer ved Barsebäck i Skåne. Samtidig søger selskabet om statslig støtte til projektet.

Planen er ambitiøs: To reaktorer på hver 1.250 MW, som tilsammen skal kunne levere omkring 20 terawatt-timer strøm om året. Den første reaktor skal ifølge selskabet kunne være i drift “i god tid før 2035”, hvis tilladelserne falder på plads senest i 2029.

For danske elkunder er historien ikke ligegyldig. Sydsverige og Østdanmark hænger tæt sammen på elmarkedet, og mere stabil elproduktion i elområde 4 kan på sigt få betydning for både forsyningssikkerhed og elpriser i regionen.

Barsebäck er valgt med vilje

Barsebäck er ikke et tilfældigt valg. Det gamle atomkraftværk ligger i det sydlige Sverige, hvor behovet for mere elproduktion er stort, og hvor der tidligere har været atomkraft på stedet. De to gamle reaktorer blev lukket i 1999 og 2005, og nedrivningen af værket er stadig i gang. Ifølge Nordic Baseload Power er placeringen oplagt.

– Det er den eneste plads, hvor der findes en godkendt lokalplan for at bygge ny atomkraft, og den ligger i elområde 4, hvor vi har et kraftigt effektunderskud, siger bestyrelsesformand Lars Engsund til Ny Teknik.se.

Teknologien kaldes BWR-N og beskrives som en videreudvikling af de svenske reaktorer, der allerede kendes fra blandt andet Forsmark og Oskarshamn.

Ejeren af grunden afviser projektet

Men selv om ansøgningen er sendt af sted, mangler projektet en ret afgørende brik: Adgang til selve grunden.

Barsebäck ejes af energikoncernen Uniper, og selskabet gør det klart, at Nordic Baseload Power ikke har nogen aftale om at bruge området.

– Vi kommer ikke til at sælge eller give adgang til jorden ved Barsebäck til det her selskab på nuværende tidspunkt. Der er ingen sådanne planer. Vi har intet med det her nye projekt at gøre, siger Roger Strandahl, kommunikationsdirektør i Uniper Sverige, til Dagens industri.

Nordic Baseload Power fastholder, at der er dialog med de relevante parter.

“Vi fører en dialog med berørte parter og ikke via medierne, det er alt, jeg kan sige på nuværende tidspunkt,” skriver Lars Engsund i en sms til Ny Teknik.

Der kan altså komme ny, massiv atomkraftproduktion tæt på København i 2030’erne. Men lige nu er projektet mere en politisk og industriel markering end et byggeri på vej. Og før nogen kan begynde at tale om billigere og mere stabil strøm fra Barsebäck, skal projektet først løse det mest basale problem: De skal have lov til at være der.

Vil bygge nye atomreaktorer ved Barsebäck