Norsk politi vælger ikke elbiler – men benzinbiler

Norge er Europas mest ekstreme elbil-land. Men når politiet nu skal købe nye patruljebiler for over en milliard norske kroner, bliver det ikke rene elbiler, der får blå blink på taget. Norsk politi har indgået nye aftaler med Volvo Car Norway og Bertel O. Steen om levering af patruljebiler fra 2027 til 2033. Den samlede kontrakt har en værdi på 1,1 milliarder norske kroner.

Valget er faldet på Volvo XC60 T8 som mindre patruljebil og Mercedes-Benz Vito 124 Tourer Pro 4M som cellebil. Begge modeller kører på benzin – selv om Volvoen dog også har pluginhybridteknik.

Valgt efter hårde krav

Ifølge Politiets fellestjenester er bilerne valgt efter en samlet vurdering af pris, kvalitet, drift, sikkerhed og egnethed til operativ tjeneste.

– De nye kontrakter sikrer politiet adgang til kritisk vigtig materiel i en tid præget af øget usikkerhed og hurtige forandringer, siger Helge Clem, direktør i Politiets fellestjenester.

Bilerne er blevet grundigt testet, blandt andet på køreegenskaber, komfort, sikkerhed og praktisk anvendelighed i politiets daglige arbejde. Brugere fra flere tjenesteområder og politidistrikter har været med i vurderingen.

Kontrasten til Danmark er tydelig. Her har Rigspolitiet efter test af 10 Volkswagen ID.4 besluttet, at politikredsene fremover skal kunne bestille elbiler på lige fod med klassiske dieselbiler. Ifølge Rigspolitiet kan en stor del af den almindelige patruljekørsel klares lige så godt på el.

Ikke nødvendigvis farvel til elbiler

Volvo glæder sig ikke overraskende over aftalen.

– Vi er stolte over at politiet igen har valgt Volvo som leverandør af patruljebiler, siger Martin Persson, administrerende direktør i Volvo Car Norway.

Hos Mercedes-Benz Norge peger man især på driftssikkerhed og robusthed som årsager til, at Vito igen bliver valgt som cellebil.

Efter sommeren begynder arbejdet med prototyper, som derefter skal gennem en ny test- og godkendelsesfase. De første biler kan bestilles fra foråret 2027. Aftalen dækker dog kun en del af politiets behov. Til efteråret kommer en ny udbudsrunde for andre typer patruljebiler, blandt andet til indsatsledere, hundetjenesten og utrykningsenheden.

Dermed er døren ikke lukket for elbiler i norsk politi. Men den store aftale viser, at selv elbilernes hjemland stadig holder fast i benzin, når kravene bliver hårde nok.

Norsk politi vælger ikke elbiler – men benzinbiler