Google åbner Play Store for konkurrenter i næste uge

Google ændrer nu markant på, hvordan apps kan findes og installeres på Android – i hvert fald i USA. Fra den 22. juli bliver det muligt for godkendte tredjeparts-appbutikker at vise apps og spil fra Google Play Store. Beslutningen kommer ikke frivilligt. Den er en direkte konsekvens af den flere år lange retssag mellem Google og Epic Games, hvor domstolene har krævet mere konkurrence på Android-platformen.

For Android-brugere betyder ændringen, at apps fra Google Play fremover kan dukke op i andre appbutikker end Googles egen. Selve installationen sker dog stadig via Google Play, og udviklere betaler fortsat de samme gebyrer til Google.

Udviklere kan vælge ikke at deltage, men som udgangspunkt bliver deres appbeskrivelser, ikoner, skærmbilleder og videoer gjort tilgængelige for de godkendte appbutikker. Google oplyser, at selskabet har valgt at stoppe forsøget på at få ændret domstolens krav.

“Vi har aftalt med Epic at trække vores anmodning om at ændre rettens påbud tilbage i stedet for at forlænge en proces, der skaber usikkerhed for økosystemet,” skriver Google i en erklæring til retten.

Selskabet fremhæver samtidig, at man fortsat vil fokusere på sikkerhed og et konkurrencedygtigt Android-økosystem.

Kun i USA – indtil videre

Ordningen gælder foreløbig kun i USA. For at blive godkendt skal en tredjeparts-appbutik blandt andet leve op til Googles sikkerhedskrav, være åben for alle kvalificerede udviklere og holde antallet af malware-inficerede installationer på et meget lavt niveau.

Derudover skal appbutikkerne betale et årligt gebyr på 5.000 dollar for at få adgang til Play Store-apps. Google begrunder gebyret med udgifter til sikkerheds- og politikgennemgange.

For danske Android-brugere ændrer der sig ikke noget lige nu. Initiativet er begrænset til USA, og Google har ikke meldt ud, om eller hvornår en tilsvarende model kan blive udbredt til andre markeder.

Google åbner Play Store for konkurrenter i næste uge